text: [{"text_idx": "#000001", "text": "Apan, balik sa seryoso nga istorya. Niadtong Marso 1, niapil kos trail ultramarathon didtos Mount Kalatungan. Ang 42k akong giapilan, apan ang aktwal nga kalay-on niabot sa 45 kilometros basi sa sukod sa GPS. Pers taym ko moapil og lumba sa trail (kana bang hagip-ot nga agianan nga kasagaran taliwala sa kasagbutan o lasang) bisan kung kadaghan na ko nisakag bukid."}, {"text_idx": "#000003", "text": "Alas dos sa kaadlawon mi gibuhian sa starting line aron dili mi magabhian sa rota. Igo-igo kadto nga oras kay molatas kamig duha ka bukid (Kalatungan ug Mount Lumpanag nga gitawag pod og Mount Wiji). Dili pod lalim kay gawas nga habog, medyo tiptip ang agianan, adunay mga pangpang nga kung simbako mahulog ka, dili ka mamatay sa bun-og apan sa kagutom kay dugay ka moabot sa ubos. Makadugang sa kakapoy ang balon nga tubig, pagkaon, kendi, cell phone wind breaker ug thermal blanket."}, {"text_idx": "#000004", "text": "Bibo pa sa bag-o pang nagsugod ang lumba. Apan paglabay sa mga duha ka oras mingaw na kay nagkabulag-bulag na ang mga mananagan. Pag-abot sa lugar nga makita na ang maanindot nga Muleta Falls medyo hinay na ang tikang sa kadaghanan kay tiptip na ang agianan, timailhan nga duol na ang tumoy sa Kalatungan."}, {"text_idx": "#000005", "text": "Morag maihap lang kaming wala nagdala og trekking pole, mokapyot lang sa sanga ug sagbot sa agianan. Nahingangha ang ubang batan-ong mananagan nga walay dalang trekking pole kining edaran nga nisalmot sa lumba. \u201cFifty-seven na ka, Sir? Unya naa pa gyud kay fracture? Lig-ona nimog tuhod oy!\u201d matud sa usa kanila. Ningisi lang ko samtang nag-usap sa tsokoleyt. \u201cNagsandal ra lagi ka, Sir,\u201d niingon ang iyang kauban. \u201cWala koy ikapalit og mahalong sapatos,\u201d maoy akong tubag, ug nangatawa ming tanan."}, {"text_idx": "#000006", "text": "Pag-abot sa tuktok sa Kalatungan may laing mananagan nga nakadumdum tingali sa akong nawong. \u201cDi ba, Sir, ikaw tong nagaapil og marathon nga magtsinelas lang?\u201d pangutana niya. \u201cOo, ako to. Pero karon kay trail run man karon nagsandal ko para medyo level up,\u201d nitubag ko ug nangatawa ug nag-apir ming duha."}, {"text_idx": "#000010", "text": "Maong sa dihang nakagawas na kos lasang sa Lumpagan, ang ikaduhang bukid nga among gilatas, hilabihan nakong lipaya. Lipay nga dalang kulba kay hapit na pod ang intermediate cut-off time nga alas tres sa hapon. Maayo na lang nga wala ko pamaoli sa sakag kanaug sa duha ka bukid, mao tong akong gidagan ang taliwalas katubhan paingon sa lugar diin naa didto ang tawong mo-rekord kung nakaabot ba ang usa ka mananagan sulod sa gitakdang oras. Haskang inita ra ba kay bag-o pang gisunog ang katubhan. Nakadumdum na hinoon kos nobelang Inferno ni Dan Brown diin nakaingon ang usa ka karakter nihulagway sa Manila isip \u201cGates of Hell\u201d (Ganghaan sa Impyerno)."}, {"text_idx": "#000011", "text": "Kadtong akong giagian nga katubhan morag \u201cGates of Hell\u201d pod to ba sa kainit. Pero paggawas nakos katubhan, dili man si Taning ang nitagbo nako kundi laing mananagan nga nangutana kung nakita ba nako ang marshal nga tig-tap sa among electronic timer. Giingnan kuno siya didtos aid station nga nitagbo namo ang marshal. Na, wala man tawn koy nakitang nitagbong marshal gawas kung natagulilong siya."}, {"text_idx": "#000012", "text": "Mga 100 metros na lang unta ko padulong sa aid station ug naa pay siete minutos una mag-alas tres. Sa ato pa, makaabot pa unta kos cut-off time. Pero unsaon man nang nisibat man ang marshal nga mo-rekord sa oras. Gisingot kog bugnaw taliwala sa kainit sa akong lawas, ug morag gilamoy kos yuta paghagtok sa alas tres nga walay nitunga ni anino sa marshal. Kay wala na man koy mahimo, nilingkod na lang kos daplin ug naghunahuna kung unsay buhaton."}, {"text_idx": "#000013", "text": "Dayon, uban sa laing tulo ka mananagan gikan sa Cagayan de Oro, nidesider kong mopadayon paingon sa finish line bisan kahibalo kong ila na kong ideklarang DNF (did not finish) ug dili na makadawat sa mga pahalipay sama sa finisher\u2019s shirt ug medalya. Linya man gud nako ang \u201cfight the good fight, finish the race.\u201d"}, {"text_idx": "#000014", "text": "Lakaw-dagan among gihimo aron makaabot sa oras. Apan laing malas kay sa dihang mga dos kilometros na lang unta sa dili pa ang finish line, nahanaw na man ang mga trail signs ug walay ni usa ka marshal nga maoy mogiya kanamo. Pulos baya mi dili taga-Pangantukan, busa nasaag mi ug naabtan na lang mis kangitngit wala namo matultoli ang ensaktong dalan. Kay naguol na man ang akong mga kauban nga basin binuangan mi didto, ug nilabay na pod ang cut-off time, nagpakuha na lang mig sakyanan ug nagpahatod sa sentro sa lungsod."}, {"text_idx": "#000015", "text": "Niisplikar mis organizer sa nahitabo, apan gahi sila sa ilang desisyon. Mora kog kahilakon, gibatig kahaw-ang. Gihagad kog panihapon sa usa ka sakop sa organizer apan nibalibad ko kay taliwala sa kagutom ug kauhaw mas nipasulabi ang kahugno. Ako untang ipasigarbo sa akong bugtong apo nga niuban kanako ang medalya, apan ang akong lapoy nga lawas lang ang akong dala gikan sa lumba. Sa akong kahiubos sa nahitabo, akong gihubo ug gibiyaan sa finish line ang akong event shirt ug nilahos pag-uli."}, {"text_idx": "#000016", "text": "Seguro, dili maayo ang akong gihimo. Apan gihunahuna pod unta sa marshal ang resulta sa iyang gihimo. Gipaneguro pod unta sa tig-organisa nga dili mawala ang trail signs ug adunay igong tawo nga makagiya sa mga mananagan kay dili man kami taga-Pangantukan. Gani, dili man lang kami ang nasaag. Nagbayad baya kami sa among pag-apil. Nigasto baya kami sa oras, kahago ug salapi. Dili man ko magmahay kung na-DNF ko tungod kay dili na nako kaya. Hinaut ila ning mabasa aron dili na mausab ang among nahiaguman."}, {"text_idx": "#000017", "text": "Bisan pa sa nahitabo, nagpasalamat ako nga nakasinati sa kulbahinam nga lumba latas sa maanindot nga Kalatungan Range. Nasukod nako ang akong kakayahan isip atleta. Wala nako nalupig ang bukid kay dili man gyud malupig sa tawo ang bukid. Apan nalupig nako ang akong kaugalingon."}, {"text_idx": "#000024", "text": "25 delegates from Mindanao to join international expo in Sabah"}, {"text_idx": "#000026", "text": "MindaNews is the news service arm of the Mindanao Institute of Journalism. It is composed of independent, professional journalists who believe and practice people empowerment through media."}]